Ontslag van 4 by Prasa verwelkom | Netwerk24
09 Junie 2020 06:43
Die ontslag van vier senior amptenare van die Passasierspooragentskap van Suid-Afrika (Prasa) se veiligheidsdienste, wat skuldig bevind is aan onreëlmatighede rondom verkrygingsprosesse, is Maandag deur die United National Transport Union (Untu) verwelkom.
“Dit is die eerste afdankings wat spruit uit die ernstige bevindinge wat prof. Thuli Madonsela, voormalige openbare beskermer, gemaak het in haar verslag oor Prasa getiteld ‘Derailed’ wat in 2015 gepubliseer is,” sê Steve Harris, sekretaris-generaal van Untu, in ’n verklaring.
Volgens Harris is die vier amptenare ná ’n tugverhoor aan onreëlmatighede skuldig bevind in die toekenning van kontrakte vir veiligheidsdienste wat terugdateer na 2009.
“Untu ondersteun Prasa in sy pogings om korrupsie uit te roei en ontslae te raak van die vrot appels wat sy pogings kniehalter om ’n trotse, veilige en betroubare verskaffer van treindienste in Suid-Afrika te word,” sê Harris.
Meer oor: Steve Harris | Thuli Madonsela | Ontslag | Prasa | Amptenare | Onreëlmatighede
Prasa gaan alle werknemers se kwalifikasies bekyk